Carlos Slim
Carlos Slim (g. 1940 m. sausio 28 d.) – Meksikos verslininkas, XXI a. pradžioje laikomas vienu turtingiausių pasaulio žmonių. Jis praturtėjo iš telefonijos verslo. 1990 m. Carlos Slim įsigijo Telmex įmonę – Meksikos valstybinę telefonijos monopoliją. Dabar jo verslo imperija América Móvil teikia telefonijos, interneto bei televizijos paslaugas Lotynų Amerikoje. América Móvil yra trečia didžiausia mobilaus ryšio operatorė pasaulyje, turinti 250 milijonų abonentų. 2010 m. žurnalo „Forbes“ Carlos Slim pirmą kartą paskelbtas turtingiausiu pasaulio žmogumi su 53,5 mlrd. JAV dolerių vertintu turtu. 2015 m. žurnalo „Forbes“ vertinimu jis buvo antru turtingiausiu žmogumi pasaulyje su 77,1 mlrd. JAV dolerių vertės turtu.